**JEGYZŐKÖNYV – Választmányi Ülés**

2016. március 31. 14 óra

Jelen: szavazati joggal 14 fő, a mellékelt jelenléti ív szerint – határozatképes

**Dunkel Z.**: Megnyitja a Választmányi Ülést, megállapítja a jelenlévők alapján, hogy határozatképes. Napirend ellen van-e kifogás? Nincs. Megjegyzi, hogy Weidinger Tamás, Kovács László és Szépszó Gabriella tagtársak kimentésüket kérték. Felkéri Fejes Edina ügyvezető titkárt a jegyzőkönyv vezetésére. Felkéri Puskás Márta és Dobi Ildikó választmányi tagokat a jegyzőkönyv hitelesítésére. A jegyzőkönyv vezetésére és hitelesítésére felkért tagtársakat a Választmány elfogadta.

***1. napirendi pont az MMT szakmai díjainak odaítélése.***

**Dunkel Z.**: Felkéri a főtitkárt a Steiner Lajos Emlékérem megvitatására.

**Németh Á.**: A Bizottság elnöke jelen van, így átadja a szót.

**Ihász I.**: Ismerteti a Bizottság javaslatát. (A bizottság tagjai: Kovács László, Lakatos Mónika, Weidinger Tamás + 1 fő?). Két jelöltjük van, Matyasovszky István, aki posztumusz kapná meg a díjat, illetve Puskás János (aktív tag).

**Dunkel Z.**: Megkérdezi van-e hozzá szólás a díjazottakhoz, legyen-e két díj? Megjegyzi, hogy személy szerint nem szereti a posztumusz kitüntetést. Miért a halála után kap díjat, amikor élt is lehette volna adni. Nem javasolja a posztumusz díjat. Az legyen inkább a döntő a díj odaítélésében, hogy mennyit tett az MMT érdekében. 1992-ben Matyasovszky István már kapott díjat.

**Ihász I.**: Nem viszonossági alapon díjazunk. Kell példa arra, hogy volt-e ilyen díjazott. Ne a kor és pozíció szerint díjazzunk. Sokak szemében erősíti a társaságot, ha olyan embert díjazunk, akire felnézhetnek, mert például a tanáruk volt.

**Dunkel Z.**: Miért adjuk a díjat? Azért mert az MMT tagja valaki?

**Ihász I.**: Nem csak ezt díjazzuk, hanem a tevékenységét is.

**Dunkel Z.**: Az OMSZ fele tag, 3000 Ft-al támogatja az MMT-t.

*[RÉSZBEN KÖVETHETETLEN VITA]*

**Dunkel Z.**: Szavazásra teszi fel a kérdést.

[SZAVAZÁS]

* 1 Steiner-díjat adjunk? 2 fő,
* 2 Steiner-díjat adjunk? 8 fő,
* Tartózkodik: 4 fő
* **A Választmány többségi szavazással úgy határoz, hogy 2016-ban két Steiner Lajos Emlékérmet oszt ki.**

**Dunkel Z.**: Térjünk át a Hegyfoky Kabos Emlékdíjra. A Bizottság elnöke nincs itt, ezért felkéri a főtitkárt a jelölő levél felolvasására.

**Németh Á.**: Felolvassa a Bizottság elnökének levelét. A jelelölt dr. Szász Gábor, a Társaság tiszteletbeli elnöke.

**Dunkel Z.**: Hozzászólás, kérdés a díjazott személyhez? Megjegyzés: Szász Gábor tiszteletbeli elnök, nagy ember, kicsi a kitüntetés rangja. A rang vonzza be a kitüntetést?

**Ihász I.**: Ambrózy Pál is kapott Hegyfoky Kabos díjat.

**Németh Á.**: Hegyfoky Kabos díjat klímakutatásért adnak.

**W. Dobi I.**: 5 éve van ez a díj.

**Ihász I.**: Weidinger Tamás is kapott ilyen díjat pedig a bizottság tagja. Javaslat: ha valaki posztot tölt be, ne adjunk díjat.

**Lakatos M.**: Ez egy bagatell díj?

**Dunkel Z.**: Nem, én csak elmondom a véleményem.

**Szalai S.**: Tematikailag nem illik bele a képbe, nem klímakutató.

**Németh Á.**: A Választmány felülbírálhatja a bizottság döntését.

**Tar K.**: Tiszteli a jelölteket. Javaslata, hogy „cseréljük ki” Matyasovszky István és a Szász Gábor kitüntetéseit.

**W. Dobi I.**: Ragaszkodjunk a klímakutatáshoz. Kérdése: mi a Steiner Lajos és a Hegyfoky Kabos emlékérem kritériuma. Felsorolja 2014-től visszamenőleg, ki milyen díjat kapott. Szász Gábor 1978-ban már megkapta.

**Dunkel Z.**: Szavazzunk.

**Lakatos M.**: Volt arra példa, hogy két Steiner díj ment ki.

**Dunkel Z.**: Felteszi a kérdést, maradjunk egy díjazottnál? (Steiner). Javaslata, hogy Szász Gábor kapja a Steiner díjat, Matyasovszky pedig a Hegyfoki Kabos díjat. Ki ért egyet az újabb szavazással?

**Szalai S.**: Először a díjak számáról szavazzunk.

**Dunkel Z.**: Az előző határozat visszavonását kéri és új szavazást javasol.

[SZAVAZÁS]

* **A Választmány egyhangúlag úgy dönt, hogy a Steiner Lajos Emlékéremmel kapcsolatos előző döntését visszavonja.**

**Ferenczi Z.**: Névről, díjról szavazzunk!

**Dunkel Z.**: Szavazó cédulát javasol.

**Pintér F.**: Először arról, hogy 1 vagy 2 Steiner díj legyen.

**Dunkel Z.**: Arról is legyen szavazás, hogy posztumusz díjat kiadjunk-e?

**Németh Á.**: Steiner díjra 1 vagy 2 jelölt; Hegyoky Kabos díjra 1 vagy 2 jelölt.

**Tóth R.**: Kérdezi, van-e egyáltalán olyan ember, aki méltó a díjra?

**Németh Á**.: A Steiner-bizottság talált jelölteket.

**Ihász I.**: Mi az elv? Legyen posztumusz, vagy ne?

**Németh Á.**: Nincs jelentősége. Speciális helyzet pl, ha valakit jelölnek, de közben meghal. Posztumusszá válik a díj.

**Pintér F.**: A szabályzat nem zárja ki a posztumusz díjat. Most nem hozunk új szabályt. 1 vagy 2 nevet kell írni?

**Dunkel Z.**: Új szavazást javasol.

**Németh Á.**: Ha most döntünk az 1 vagy 2 díjról az a jövőben nem lesz kötelező érvényű...

**Dunkel Z.**: Először szavazzunk arról, hogy egy Steiner-díjat osszunk-e ki?

[SZAVAZÁS]

* **A Választmány 3 igen, 5 nem szavazattal, 5 tartózkodás mellett elvetette, hogy egy Steiner Lajos Emlékérmet adományozzon**

**Molnár K.**: 1 díjat adjunk-e ki, erről döntött a választmány.

**Dunkel Z**.: Megjegyzi, nincs abszolút döntés. Kaotikussá kezd válni a helyzet. Titkos szavazást javasol.

**Pintér F.**: 1 név vagy két név legyen, ha az egy neves dönt, akkor az első név számít.

**Németh Á.**: Szavazó cédula használata a Steiner díjra, amire a tagok legfeljebb két nevet írhatnak fel. Szavazatszámlálókat is ki kell jelölni!

**Dunkel Z**.: Szavazat számlálással megbízva: Szalai Sándor és Puskás Márta.

[TITKOS SZAVAZÁS]

**Szalai S.**: eredményt hirdet

* Puskás János: 9 db 1. hely; 2 db 2. hely
* Matyasovszky István: 2 db 1. hely; 2 db 2. hely
* Szász Gábor : 2 db 1. hely; 2 db 2. hely
* 7 tag szavazott 1 díjazottra
* 6 tag szavazott 2 díjazottra
* 1 tag tartózkodott

**Dunkel Z.**: Egyértelmű, hogy 7 ember szavazott arra, hogy egy díj legyen. Puskás János kapja a Steiner díjat.

* **A Választmány titkos szavazással úgy határozott, hogy a 2016. évi Steiner Lajos Emlékérmet Puskás Jánosnak adományozza.**

Visszatérve a Hegyfoky Kabos díjra, újra titkos szavazást kér. Számláló bizottság ismét Szalai S. és Puskás M.

[TITKOS SZAVAZÁS]

**Szalai S.** Eredményt hirdet:

* Matyasovszky István: 13 szavazat; 1 tartózkodás
* **A Választmány titkos szavazással úgy döntött, hogy a 2016. évi Hegyfoky Kabos Emlékdíjat poszthumus díjként Matyasovszky István kapja.**

**Dunkel Z.**: Az eredmények alapján a Választmány felülbírálta a Bizottság javaslatát. Megjegyzi a titkos szavazás jobb.

Következik a Berényi Dénes díj megvitatása.

**Tar K.**: Javasolta Bíróné Kiricsi Andreát. Méltatás.

**Németh Á.**: Felmerült kérdésre válaszolva idézi az Alapszabály mellékletében lévő szabályt a Berényi-díj odaítéléséről.

**Dunkel Z.**: Egyetért a választmány? Mindenki elfogadja?

[SZAVAZÁS]

* **A Választmány egyhangú szavazattal Bíróné Kircsi Andreának ítéli a Berényi Dénes Emlékdíjat.**

**Dunkel Z.**: Szakirodalmi Nívódíj odaítélése, felkéri Puskás Mártát, hogy ismertesse a javaslatot.

**Puskás M.**: Ismerteti az állásfoglalást. Jelölt Szunyogh István. A könyvről alkotott vélemény felolvasása.

**Dunkel Z.**: A könyvtárban meg van, 588 oldal. Nincs kérdés, vélemény? A választmány egyetért, hogy a díjat Szunyogh Istvánnak ítéljék oda?

[SZAVAZÁS]

* **A Választmány 13 igen és 1 nem szavazattal, tartózkodás nélkül Szunyogh Istvánnak ítéli a Szakirodalmi Nívódíjat.**

**Dunkel Z.**: Róna Zsigmond díj, felkéri Darányi Mariannt a jelölt megnevezésére.

**Darányi M.**: Egy jelölt van, Haszpra Tímea. Méltatás.

**Dunkel Z.**: Megköszöni. Felidézi, hogy Csaplak Andor mindig csak egy nevet terjesztette elő, a többit titokban tartotta. Kérdés nincs. Megállapítja, hogy Haszpra László miatt nincs összeférhetetlenség.

[SZAVAZÁS]

* **A Választmány 13 igen, 0 nem szavazattal, 1 tartózkodás mellett Haszpra Tímeának ítéli a Róna Zsigmond Alapítvány kamatait, mint pályadíjat.**

***Következő napirendi pont, a májusi közgyűlés időpontja.***

**Dunkel Z.**: Javaslat: május 24. (kedd), 14 óra. A választmány egyetértett. Szakmai előadásra Puskás Jánost kérjük fel, az IFMS megbeszélésről Bartholy Judit tart majd beszámolót.

*[Fejes Edina 14:30-kor távozik, Németh Ákos veszi át a jegyzőkönyv vezetését.]*

***Következő napirendi pont: a Meteorológiai Távérzékelési Szakosztály létrehozása.***

**Dombai L.**: Javaslatot tesz a Meteorológiai Távérzékelési Szakosztály létrehozására. Felolvassa a Választmánynak írt levelet (melléklet).

**Pintér F.**: Ha szűk egy a terület, akkor kevesen vesznek részt az előadóüléseken. Fontosnak tartja a területet. Kérdés, hogy az operatív területtől nem túl izolált-e.

**Dombai L.**: Nem választható kettő az operatív és a kutatási rész. Talán akár az operatív tevékenységből is lehetnek tagok.

**Ferenczi Z.**: A műszereknek nincs szakosztálya. Nem kellene ezzel bővíteni?

**Dombai F.**: Más elvek vannak a méréseknél. A távérzékelés összetettebb, más elvek.

**Németh Á.**: Az Alapszabály új szakosztály alapítására vonatkozó rendelkezéseit idézi, nincs akadálya a szakosztály megalakulásának. Jól és rosszul is elsülhet a dolog, legyenek jó programok, ez a lényeg, bár ez sem biztosíték. Az utóbbi időben a Repülésmeteorológiai Szakosztály nagyon jó programokkal állt elő, sokan vesznek részt az előadóüléseken. Ugyanakkor az Agro- és Biometeorológiai Szakosztály is nagyon jó programokkal jelentkezik, de a résztvevők létszáma bántóan alacsony.

[SZAVAZÁS]

* **A Választmány egyhangúlag támogatja, hogy jöjjön létre a Meteorológiai Távérzékelési Szakosztály. A szervezési feladatokkal megbízza Dombai Ferencet. A Szakosztály megalakulásáról végleges döntést az Alapszabálynak megfelelően a Közgyűlés fog hozni.**

***Következő napirendi pont: MMT pénzügyi helyzete.***

**Németh Á.**: Röviden ismerteti a pénzügyi helyzetet. Folyószámlán közel 3,4 millió Ft van, értékpapírszámlán több mint 4,8 millió Ft. Ez utóbbiból 3,5 millió értékpapírban van, de hamarosan lejárnak. Dönteni kellene, mit kezdünk a pénzzel. Újabb lekötés? Tájékoztatja a Választmányt, hogy NEA „Civil szervezetek működési célú támogatása 2016.” pályázatán 250001 Ft-ot nyertünk. Többek közt az EMS tagdíjat ebből fizethetjük.

**Dunkel Z.**: Köszöni a beszámolót. Mivel kérdés, kifogás nem érkezett, a Választmány a beszámolót tudomásul vette.

***Következő napirendi pont: Vándorgyűlés előkészületei***

**Dunkel Z.**: Röviden ismerteti az eddigi fejleményeket. Megtörtént a kapcsolatfelvétel a sárospataki kontakttal. A kollégiumban előzetesen lefoglaltunk 50 főre szállást. A körlevél (szórólap) ki lett küldve. A regisztrációs költségeken nem változtattunk, a legutóbbi Vándorgyűlésen is ennyi volt. Javasolja, hogy az MMT támogassa a Vándorgyűlést oly módon, hogy a regisztrációs díjat korlátlan mértékben mérsékelni lehessen. Akár legyen díjmentes a részvétel.

**Haszpra L.**: Ami ingyenes, annak nincs akkora „becsülete”. Tehát adjunk kedvezményt, de azért kérjünk valamennyi regisztrációs díjat.

**Szalai S.**: A regisztrációs díj mire megy? Terembérlet?

**Dunkel Z.**: Ígéretünk van, hogy a terembérlet nem kerül pénzbe. Igaz, erről még nincs megállapodás, csak ígéret.

**Németh Á.**: Felmerült, hogy határon túli kollégákat meghívhatnánk. Weidinger Tamás összeállított egy listát (9 fő) azokról, akiket meg lehetne hívni. Felolvassa a listát. Személyes javaslat, hogy a határon túli meghívottak esetében mindenképp tekintsünk el a regisztrációs díjtól.

**Dunkel Z.**: Ez természetes, véleménye szerint a Társaság anyagi helyzete megengedi, hogy támogassuk a felsoroltak, sőt akár annál több (max. 15) határon túli magyar kolléga részvételét. Javasolja, hogy szavazzunk róla.

[SZAVAZÁS]

* **A Választmány 12 igen, 0 nem szavazattal, 1 tartózkodás mellett úgy határozott, hogy az MMT a regisztrációs díj átvállalásával támogatja legfeljebb 15 határon túli szakember részvételét az MMT XXXVI. Vándorgyűlésén.**

**Németh Á.**: Közbeszúrja, hogy a Vándorgyűléstől függetlenül, a rendezvény után Kárpátlajai kirándulás szerveződik. Ez az eredeti tervek szerint önköltséges lenne, túravezetőnek pedig a beregszászi Molnár Józsefet kérjük fel, „cserébe” a Vándorgyűlésen való részvétel pénzügyi támogatásáért.

**Dunkel Z.**: Tulajdonképpen a túra költségeit (ami a buszbérlés költsége) is tudja támogatni az MMT, ha erről döntést hoz. Keret van rá.

[SZAVAZÁS]

* **A Választmány 13 igen szavazattal egyhangúlag úgy határozott, hogy a Vándorgyűlést követő kárpátaljai kiránduláshoz pénzügyi támogatást nyújt.**

**Dunkel Z.**: Még nem döntöttünk a regisztrációs díjak átvállalásáról. Javasolja, hogy adjunk 100%-os támogatást.

**Dobi I.**: De csak az MMT tagoknak!

**Dunkel Z.**: Igen, ez természetes.

**Németh Á.**: Legyen a programban valami „extra”, pl. pincelátogatás.

**Dunkel Z.**: A kiküldött szórólapban ez a program szerepel!

**Haszpra L.**: Továbbra is azt támogatja, hogy ne legyen ingyenes. Fogalmazzunk úgy, hogy „jelentős kedvezmény”-t ad az MMT.

[SZAVAZÁS]

* **A Választmány 12 igen szavazattal egyhangúlag elfogadta, hogy a Társaság a XXXVI. Vándorgyűlés regisztrációs díjából jelentős kedvezményt ad az MMT tagsággal rendelkezőknek.**

***Következő napirendi pont: Tagfelvétel***

**Németh Á.**: Az elmúlt időszakban három belépési nyilatkozatott juttattak el a Titkárságra. Mindhárom tagjelölt a Nyugat-Magyarországi Egyetem hallgatója, tehát a Szombathelyi Területi Csoport tagjai lesznek. A jelentkezések a követelményeknek megfelelnek, két-két ajánló aláírása mindegyiküknél megvan.

[SZAVAZÁS]

* **A Választmány egyhangú döntéssel felveszi az MMT tagjai közé Gősi Lászlót, Galla Viktóriát és Kalamár Milánt.**

***Következő napirendi pont: Egyebek***

**Dunkel Z.**: Miután senki nem jelezte, hogy itt megtárgyalna bármit és mivel további kérdés, hozzászólás sem volt, 15.14-kor bezárja a Választmány ülését, megköszöni a megjelenteknek a részvételt.

|  |  |  |  |
| --- | --- | --- | --- |
| **Dunkel Zoltán dr.** | **Fejes Edina** | **Dobi Ildikó** | **Puskás Márta** |
| elnök | jkv-vezető | jkv hitelesítő | jkv hitelesítő |